C 316/24

Objava zahtevka za spremembo na podlagi člena 17(6) Uredbe (ES) št. 110/2008 Evropskega parlamenta in Sveta (1) o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89

(2019/C 316/10)

V skladu s členom 27 Uredbe (EU) 2019/787 Evropskega parlamenta in Sveta (2) je ta objava podlaga za uveljavljanje pravice do ugovora zoper zahtevek.

ZAHTEVEK ZA SPREMEMBO TEHNIČNE DOKUMENTACIJE ZA GEOGRAFSKO OZNAČBO

„BERLINER KÜMMEL“

EU št.: PGI-DE-02049-AM01 – 28.9.2017

Jezik, v katerem se predloži zahtevek: nemščina

Posrednik

Zvezna republika Nemčija

Ime posrednika

Bundesverband der Deutschen Spirituosen-Industrie und -Importeure e.V. [Zvezno združenje industrije in uvoznikov nemških žganih pijač] Urstadtstraße 2 53129 Bonn NEMČIJA Tel. +49 228539940 E-naslov: info@bsi-bonn.de

Ime geografske označbe

Berliner Kümmel

Postavka specifikacije, na katero vpliva sprememba

Drugo: sprememba kategorije

Sprememba

Sprememba specifikacije proizvoda, ki povzroča spremembo glavnih specifikacij

Obrazložitev spremembe

Sprememba zadeva oddelek 1.1.2 tehnične dokumentacije (kategorija), in sicer bi morala biti pijača „Berliner Kümmel“ iz kategorije iz točke 32 („Liker“) v Prilogi II k Uredbi (ES) št. 110/2008 (osnovna uredba o žganih pijačah) premeščena v kategorijo iz točke 23 („Žgane pijače z aromo kumine“).

Iz kategorije 32 „Liker“ v oddelku 1.1.2 je bila preprosto premeščena v kategorijo iz točke 23 „Žgane pijače z aromo kumine“. Ker se bodo vsi proizvodi še naprej zaokrožali s sladkorjem, vendar bo v ponudbi širši razpon različno slajenih proizvodov, ni bila določena najmanjša vsebnost sladkorja. Poleg tega je načrt za ponudbo proizvodov z vsebnostjo sladkorja, manjšo od 100 g na liter končnega proizvoda, v skladu s strategijo nemške vlade, da se v prihodnosti zmanjša vsebnost sladkorja v končnih živilih. Seveda bo mogoče proizvode z vsebnostjo sladkorja, večjo od 100 g na liter končnega proizvoda, tržiti še naprej. Predlagana sprememba kategorije zato ne bo povzročila dodatnih sprememb tehnične dokumentacije.

Registrirana geografska označba „Berliner Kümmel“ je trenutno uvrščena v kategorijo 32 („Liker“) v Prilogi III k osnovni uredbi o žganih pijačah. To je predvsem posledica Uredbe (EGS) št. 1576/89 (prva osnovna uredba o žganih pijačah), v kateri je bilo treba geografsko označbo „Berliner Kümmel“ iz pravnih razlogov v tedanji Prilogi II uvrstiti kot „liker“.

Proizvod „Berliner Kümmel“ se je tradicionalno tržil z razmeroma visoko vsebnostjo sladkorja, v nekaterih primerih več kot 100 g na liter končnega proizvoda. Na podlagi sistema klasifikacije iz prve osnovne uredbe o žganih pijačah so se vse žgane pijače z vsebnostjo sladkorja najmanj 100 g na liter končnega proizvoda v pravnem smislu avtomatično štele za „likerje“, vključno s tistimi, ki so bile proizvedene z metodo pridobivanja za „žgane pijače z aromo kumine“. Kategorija proizvodov „žgana pijača z aromo kumine“ je bila določena v členu 1(4)(n) Uredbe (EGS) št. 1576/89 in je zdaj navedena kot kategorija iz točke 23 v Prilogi II k Uredbi (ES) št. 110/2008.

Z Uredbo (ES) št. 110/2008 je bilo dobavitelju žganih pijač prvič omogočeno, da pod enim ali več prodajnimi imeni trži proizvode, ki so bili dani na trg pod generičnim prodajnim imenom in ki izpolnjujejo zahteve več kot ene kategorije izdelkov (glej člen 9(3) navedene uredbe).

Da bi preprečila, da bi bil z začetkom veljavnosti Uredbe (EGS) št. 1576/89 15. decembra 1989 izključen tedaj trženi proizvod „Berliner Kümmel“, se je nemška vlada odločila uvrstiti proizvod v kategorijo „Liker“. Med razpravami o spremembi uredbe o žganih pijačah, ki so potekale v letih 2006 do 2007, nemška vlada ni uporabila nove možnosti iz člena 9(3) Uredbe (ES) št. 110/2008, da bi proizvod „Berliner Kümmel“ uvrstila v kategorijo iz točke 23 Priloge II k navedeni uredbi.

Kuminovi likerji se običajno proizvajajo s preprostim mešanjem alkohola, večinoma etilnega alkohola kmetijskega porekla, s sladkorjem in aromatičnimi snovmi ali pripravki. Nasprotno pa se „žgana pijača z aromo kumine“ proizvaja z aromatiziranjem etilnega alkohola kmetijskega porekla z naravnimi semeni kumine z različnimi metodami aromatiziranja. Opredelitve pojma „žgana pijača z aromo kumine“ iz uredb (EGS) št. 1576/89 in (ES) št. 110/2008 ne vsebujejo podrobnosti o metodah, uporabljenih za aromatiziranje etanola kmetijskega porekla. Za „Berliner Kümmel“ se uporablja tradicionalna, hladna ekstrakcija (maceracija) ali destilacija. Člen 4(12) prihodnje spremenjene osnovne uredbe o žganih pijačah, ki bo začela veljati pozneje v letu 2019, določa različne metode aromatiziranja.

Poleg tega tradicionalno ime „Berliner Kümmel“ že samo po sebi navaja na to, da je proizvod „žgana pijača z aromo kumine“, tj. proizvod kategorije 23 iz Priloge II, in ne „kuminov liker“ v smislu kategorije iz točke 32 navedene priloge.

GLAVNE SPECIFIKACIJE TEHNIČNE DOKUMENTACIJE

„BERLINER KÜMMEL“

EU št.: PGI-DE-02049-AM01 – 28.9.2017

1. Ime

„Berliner Kümmel“

2. Kategorija žganih pijač

Žgane pijače z aromo kumine (kategorija iz točke 23 Uredbe (ES) št. 110/2008)

3. Opis žgane pijače

Berliner Kümmel se proizvaja v Berlinu, glavnem mestu Nemčije, z aromatiziranjem etanola kmetijskega porekla s semeni kumine (Carum carvi L.) in po potrebi z drugimi aromatizirajočimi sestavinami.

Fizikalne, kemijske in organoleptične lastnosti:

Po fizikalnih, kemijskih in organoleptičnih lastnostih mora „Berliner Kümmel“ izpolnjevati naslednje zahteve:

Fizikalne in kemijske zahteve

Delež alkohola : najmanj 32 vol. %

Organoleptične zahteve

Videz : bister Barva : brezbarvna ali rahlo rumenkasta Vonj (aroma) : nevpadljiv, tj. nežen in blag, do močnega vonja po kumini Okus : blag, uravnotežen, s prikritim do močnim okusom po kumini

4. Zadevno geografsko območje

„Berliner Kümmel“ se proizvaja v Berlinu, glavnem mestu Nemčije, ki je po deželni ustavi tudi zvezna dežela (Bundesland).

Za uporabljena semena kumine in druge sestavine, na primer etilni alkohol kmetijskega porekla in sladkor, ni več nujno, da izvirajo iz Berlina ali okolice.

5. Metoda pridobivanja žgane pijače

Tradicionalno obstajata dve različni metodi pridobivanja „Berliner Kümmel“. Ti metodi je po potrebi mogoče kombinirati.

„Berliner Kümmel“ se pridobiva:

— po topli metodi z destilacijo – po potrebi dvojno – mešanice vode, etanola kmetijskega porekla, kumine (Carum carvi L.) in po potrebi drugih rastlinskih pripravkov, ali

— po hladni metodi z aromatizacijo etilnega alkohola kmetijskega porekla s kuminovim oljem ali destilatom kumine in po potrebi z drugimi naravnimi aromatičnimi snovmi.

Temu sledi:

— slajenje s sladkorjem ali drugimi sladili v raznih količinah do 100 g ali več sladkorja na liter končnega proizvoda, izraženega kot invertni sladkor,

— razredčenje (po potrebi) sladkane mešanice na vsebnost alkohola za pitje z dodajanjem vode,

— filtriranje (po potrebi),

— ustekleničenje in

— označevanje ter pakiranje.

6. Povezava z geografskim okoljem ali poreklom

„Berliner Kümmel“ se na območju Berlina preverljivo proizvaja od leta 1680.

Travniki na širšem območju Berlina so bili nekoč porasli z divjo belocvetno kumino (Carum carvi L.). Danes se kumina v Nemčiji goji kot kmetijska rastlina, zlasti na vzhodu.

Kumina je pomembna tudi kot začimba v berlinski kuhinji. Brez kumine jedi Krautgulasch [zeljni golaž], Buletten [mesne kroglice] ali Zwiebelkuchen [čebulna pita] enostavno niso značilno berlinske, tako povezane s krajem in poživljajoče. Kumina pomaga pri prebavi, na primer določenih vrst zelja. V začetku 19. stoletja je bilo ugotovljeno, da se lahko uporabi tudi za pripravo žgane pijače prijetnega okusa. Nekatere restavracije in bari v Berlinu k jedem s kumino še danes postrežejo kozarček „Berliner Kümmel“.

„Berliner Kümmel“ je bila prav tako zelo priljubljena pijača na nemškem cesarskem dvoru.

7. Določbe Evropske unije ali nacionalne/regionalne določbe

„Berliner Kümmel“ je registriran v Prilogi III k Uredbi (ES) št. 110/2008 (uredba o žganih pijačah) in je zato zaščiten kot geografska označba. Proizvod mora izpolnjevati tudi zahteve horizontalne zakonodaje EU o živilih, zakonodaje EU za posamezne izdelke o žganih pijačah in dopolnilne nacionalne zakonodaje (npr. obvezno navedbo številke pošiljke v skladu z aktom o identifikaciji pošiljke).

8. Vložnik

Bundesministerium für Ernährung und Landwirtschaft [Zvezno ministrstvo za prehrano in kmetijstvo] Enota 414 (vino, pivo, sektor pijač) Rochusstrasse 1 53123 Bonn NEMČIJA

9. Posredniško telo

Bundesverband der Deutschen Spirituosen-Industrie und -Importeure e. V. [Zvezno združenje nemških žganih pijač in uvoznikov žganih pijač] Urstadtstrasse 2 53129 Bonn NEMČIJA

10. Nadzorni organ

Senatsverwaltung für Justiz, Verbraucherschutz und Antidiskriminierung [Senat za pravosodje, varstvo potrošnikov in boj proti diskriminaciji] Division V Salzburger Strasse 21-25 10825 Berlin NEMČIJA

(1) UL L 39, 13.2.2008, str. 16.

(2) UL L 130, 17.5.2019, str. 1.